b'\n_START_ARTICLE_\nLedene magnolije\n_START_SECTION_\nVsebina\n_START_PARAGRAPH_\nLucija je obi\xc4\x8dajna najstnica, ki \xc5\xbeivi sama z mamo. O\xc4\x8de, alkoholik, ju je zapustil, ko je bilo Luciji devet let. Do svojega dvanajstega leta deklica u\xc5\xbeiva v brezskrbni mladosti. Takrat pa v njeno \xc5\xbeivljenje vstopi on, mamin novi mo\xc5\xbe. Vsi ji zavidajo o\xc4\x8dima, ki ji kupuje lepe obleke in prina\xc5\xa1a draga darila s slu\xc5\xbebenih potovanj. Le ona mu ne zaupa. Mama kmalu zanosi in na svet prijoka mala Ur\xc5\xa1ka. Zdi se, da se bodo stvari s prihodom sestrice le postavile na pravo mesto, a temu ni tako. Pri \xc5\xa1tirinajstih letih se Luciji sesuje svet. Njen o\xc4\x8dim jo posili. Lucija se zapre vase in od nekdaj vesele najstnice ostane le bleda senca. Njeni prijateljici Mija in Pika se ves \xc4\x8das spra\xc5\xa1ujeta, kaj se dogaja z njo. Tudi prijatelju Niku, ki se zaljubi vanjo, ne pusti blizu. Edino upanje, ki ga \xc5\xa1e ima, je, da bo mama sprevidela kaj se dogaja, in jo re\xc5\xa1ila. Vendar se to ne zgodi. Zaslepljena od ljubezni je mama prepri\xc4\x8dana, da je njena h\xc4\x8derka le muhasta najstnica. Nekega dne Lucija sre\xc4\x8da Borisa, dobrega znanca, ki ji dokon\xc4\x8dno odpre o\xc4\x8di in jo prepri\xc4\x8da, da ni sama kriva za to, kar se ji dogaja. Preseli se v drug kraj, kjer nadaljuje s \xc5\xa1olanjem in kmalu v pismu, ki ga po\xc5\xa1lje najbolj\xc5\xa1ima prijateljicama, razkrije grozno skrivnost. S prvoosebno pripovedjo je avtorica ustvarila mo\xc4\x8dan \xc4\x8dustven naboj, preko katerega se je uspela zelo pribli\xc5\xbeati bralcu.\n_START_SECTION_\nZbirka\n_START_PARAGRAPH_\nRoman je iz\xc5\xa1el v zbirki Najst in Biblioteka Bumerang.\n_START_SECTION_\nOcene in nagrade\n_START_PARAGRAPH_\nZa roman Ledene magnolije je avtorica prejela nagrado Ve\xc4\x8dernica, za najbolj\xc5\xa1o slovensko otro\xc5\xa1ko in mladinsko literarno delo v letu 2002.\n_START_SECTION_\nPriredbe\n_START_PARAGRAPH_\nDelo je do\xc5\xbeivelo gledali\xc5\xa1ko uprizoritev.'